b'\n_START_ARTICLE_\nMonika Kompan\xc3\xadkov\xc3\xa1\n_START_SECTION_\n\xc5\xbdivljenje\n_START_PARAGRAPH_\nNa Akademiji za likovno umetnost v Bratislavi je med letoma 1998 in 2002 \xc5\xa1tudirala grafiko in slikarstvo. Je svobodna umetnica, sodeluje z zalo\xc5\xbebo Artforum, ureja spletni \xc4\x8dasopis Medzi knihami (Med knjigami) ter objavlja v \xc4\x8dasopisu Dennik N. Leta 2004 je bila \xc4\x8dlanica \xc5\xbeirije nate\xc4\x8daja Poviedka 2004 (nate\xc4\x8daj za najbolj\xc5\xa1o kratko zgodbo). Deluje v nevladnih organizacijah (Center za filantropijo, Fundacija Skupnosti Bratislava, In\xc5\xa1titut za javne zadeve). \xc5\xbdivi v Penziku na Slova\xc5\xa1kem.\n_START_SECTION_\nDelo\n_START_PARAGRAPH_\nDvakrat je bila med finalisti na nate\xc4\x8daju za najbolj\xc5\xa1o kratko zgodbo (2001, 2003). Za prvenec z naslovom Miesta pre samotu (Mesto za samoto) je prejela nagrado Ivana Kraska, leta 2006 je iz\xc5\xa1la novela Biele mesta (Bela mesta), ki je bila nominirana za nagrado Anasoft litera. Njeno do danes najbolj uspe\xc5\xa1no in prevajano delo je roman Piata lo\xc4\x8f (Peta barka); izbran je bil tudi za zbirko Sto slovanskih romanov, ki ga izdaja Forum slovanskih kultur. Doslej zadnje delo je novela Na s\xc3\xbatoku (Na soto\xc4\x8dju), ki je iz\xc5\xa1la pri zalo\xc5\xbebi Artforum. Pi\xc5\xa1e za otroke in mladino; njena knjiga Hlbokomorsk\xc3\xa9 rozpr\xc3\xa1vky (Zgodbe iz globokega morja), ki je iz\xc5\xa1la tudi kot zvo\xc4\x8dnica, je prejela nagrado za najlep\xc5\xa1o knjigo leta. Ilustrirala jo je Veronika Holecov\xc3\xa1. Objavljala je tudi v Nem\xc4\x8diji, Srbiji, Bolgariji, Avstriji, na Mad\xc5\xbearskem, na Poljskem in na Hrva\xc5\xa1kem.\n_START_SECTION_\nFilm\n_START_PARAGRAPH_\nPo romanu Peta barka je bil napisan scenarij in posnet istoimenski celove\xc4\x8derni film re\xc5\xbeiserke in scenaristke Ivete Grofove. Film je prejel nagrado \xc5\xbeirije na Berlinskem festivalu 2017. Slovenske podnapise k filmu je prispeval Luka Jereb. Distribucija v Sloveniji: Kinodvor Ljubljana.'